Det var ikke nogen voldshandling, da fire skoleelever kastede med snebolde i et frikvarter på en skole i Randers, har en enig domsmandsret fastslået.

Fire elever er i retten blevet frikendt for vold, efter de i januar kastede snebolde mod en lærer på Vestervangsskolen i Randers.

Det skriver TV 2 Østjylland.

De fire elever, der alle er drenge på 15 og 16 år, blev sendt hjem fra skolen 8. januar, da de havde kastet 'hårde' snebolde mod en mandlig lærer, som ikke kunne genoptage arbejdet efter episoden.

Ingen voldelig sneboldkamp

Skoleledelsen anmeldte episoden til politiet, og i april blev eleverne tiltalt for vold mod tjenestemand i funktion efter straffelovens paragraf 244, som lyder, at den, der udøver vold mod eller på anden måde angriber en andens legeme, straffes med bøde eller fængsel indtil tre år.

Retten i Randers har nu fastslået, at eleverne hverken skal til lommerne eller bag tremmer, oplyser en af elevernes advokat Mogens Freinsilber, til TV 2 Østjylland.

- Alle fire drenge blev frifundet for vold, da domsmandsretten vurderede, at der ikke var tale om vold i forbindelse med sneboldkampen. Det havde også betydning, at de fire kun var blevet sigtet, fordi de kunne genkendes. Der var andre involveret i episoden, og det kunne lige så godt have været dem, der havde forårsaget lærerens skader, siger advokaten til TV 2 Østjylland.

Erstatning kræver politianmeldelse

Ifølge Mogens Freinsilber er der ikke noget overraskende i, at skoleledelsen valgte at melde sagen til politiet.

Til Randers Amtsavis uddyber han, at sådanne sager politianmeldes, hvis læreren senere hen skal have erstatning for en skade.

- Så derfor valgte ledelsen at anmelde sagen for at være på den sikre side. Vi ser det også tit med medarbejdere fra døgninstitutioner. For hvis der er noget, der muligvis kan give fysiske eller psykiske gener bagefter, så skal det anmeldes. Ellers var den her sag aldrig blevet kørt, siger advokaten til avisen.